Sharks soek Bok-sterre terug | Netwerk24
Deur Cobus Claassen 09 April 2020 12:13
Die Springbok-slot Lood de Jager het verlede maand vir die Sale Sharks gedebuteer nadat hy aan die einde van verlede jaar ’n skoueroperasie ondergaan het. Foto: Getty Images
Lood de Jager, Faf de Klerk en die Du Preez-broers, Robert, Dan en Jean-Luc, wat almal vir die Sharks speel, het verlede maand weens die koronavirus-inperking na Suid-Afrika teruggevlieg.
Die klub wil, volgens rugbypass.com, die groep Bokke teen die middel van volgende maand in Manchester hê.
Dít is glo in afwagting op die Engelse Premierliga wat hervat kan word. Die Sharks is ná 13 wedstryde tweede op die Premierliga-puntelys.
Darren Childs, die Premierliga se uitvoerende hoof, het Woensdag in ’n verklaring gesê daar is “ná ’n reeks konstruktiewe gesprekke” besluit dat die kompetisie “sodra dit veilig is” so gou moontlik hervat sal word.
De Jager, wat die inperking saam met sy gesin in Stilbaai deurbring, sê hy het verneem dat Sale hulle wil laat terugkeer, maar hy het nog nie amptelik van die klub gehoor nie.
“Ons sal seker in volgende week iets hoor. ’n Ou weet nie wat sal gebeur as ons inperking in Suid-Afrika verleng word nie.
“Ek kan nie dink dat daar gou weer rugby gespeel sal word nie.
“Dit is maar alles baie onseker en jy kan in dié tyd net doen wat binne jou beheer is,” het hy aan Netwerk24 gesê oor die moontlikheid dat hy dalk in Suid-Afrika gestrand gaan wees.
Faf de Klerk / Foto: Getty Images
Dié Bok-slot, ’n lid van die span wat verlede jaar die Wêreldbeker in Japan verower het, het op 21 Maart teruggevlieg na Suid-Afrika saam met sy vrou, Constance, wat hul tweede kind verwag.
De Jager het verlede seisoen die Bulle vir die Engelse Haaie verruil en het verlede maand sy debuut vir sy nuwe span gemaak nadat hy sy skouer in die Wêreldbeker-eindstryd teen Engeland beseer het.
“Ek het so 30 minute teen London Irish gespeel en ons volgende wedstryd teen Harlequins is toe gekanselleer.
“Dis ’n frustrasie, maar ons het nou ’n heeltemal nuwe uitdaging met die virus.
“Dit is nie ideaal dat ons in Suid-Afrika is nie. Ons het in die winter in Engeland aangekom en ’n mens besef nie hoe groot die aanpassing is totdat jy dit doen nie.
“Sale stel ’n gelukkige gesinslewe voorop, wat baie lekker is en ons het net behoorlik begin tuisvoel toe ons ’n besluit moes neem.
“Ek is baie dankbaar dat die klub die vergunning aan ons verleen het (om na Suid-Afrika terug te keer).”
Ander Suid-Afrikaners soos Akker van der Merwe, Jono Ross, Coenie Oosthuizen en Rohan Janse van Rensburg is ook op die Sharks se boeke.
Nie almal het vir die inperking na hul geboorteland teruggekeer nie.
Meer oor: Koronavirus | Klubrugby | Lood De Jager | Robert Du Preez | Jean-Luc Du Preez | Covid-19 | Engelse Premierliga | Faf De Klerk | Sale Sharks | Dan Du Preez